**Antonio Fernández Rivadulla**, nado en Ourense o 29 de xaneiro de 1978, é un exfutbolista e adestrador galego.

Traxectoria
-----------

### Como xogador

É fillo do tamén futbolista Antonio Fernández García, natural de Mondariz e que xogou como dianteiro en equipos como o Pontevedra ou o Ourense. Na cidade das Burgas naceu Antonio fillo o 29 de xaneiro de 1978. Criouse en Pontevedra e iniciou a súa traxectoria como futbolista no Vilalonga, co que debutou en Terceira División con 17 anos. Tras un breve paso polo equipo xuvenil do Deportivo da Coruña, xogou no Lalín, o Grove e o Xove Lago, ata que en 2002 saíu de Galicia para xogar no Villarrobledo. Máis tarde xogou no Granada, o Torredonjimeno, o Granada Atlético, o Guadalajara e o Motril.

En 2008 volveu ao fútbol galego e militou en catro clubs da Terceira División: Portonovo, Ourense, Pontevedra e Céltiga. Tras pasar brevemente polo Boiro, pechou a súa carreira no Vilalonga, no que xogou ano e medio entre 2013 e 2014.

### Como adestrador

En decembro de 2014, sendo xogador do Vilalonga, colgou as botas para converterse no adestrador do propio club sanxenxino na Preferente Galicia. Dirixiu o equipo durante dúas tempadas e media, logrando na segunda delas o ascenso á Terceira División e acabando décimo na seguinte.

Nas tempadas 2017/18 e 2018/19 adestrou o Alondras en Terceira, rematando en cuarta posición en ambas ocasións. En outubro de 2019 fichou polo San Roque de Lepe, tamén de Terceira, co que conseguiu o ascenso á Segunda División RFEF na tempada 2020/21. Dirixiu o equipo tamén o seguinte ano, acabando a súa primeira campaña na categoría a un só punto da promoción de ascenso.

O 6 de xullo de 2022 asinou como novo técnico do Pontevedra, na Primeira División RFEF. Non chegou a rematar a tempada, pois foi destituído trala xornada 19, despois de conseguir só 4 vitorias en liga.

Palmarés
--------

### Xogador

Boiro
* **Preferente Galicia (1):** 2012/13.

### Adestrador

Vilalonga
* **Preferente Galicia (1):** 2015/16.

Notas
-----

1. 1 2 3  Camacho Malo, José Luis (21 de marzo de 2022). "Antonio F. Rivadulla: "Para mí lo más importante no es imponer sino convencer, el respeto se gana"" (en castelán). Consultado o 5 de novembro de 2023.
2. 1 2  Palmás, Roi (11 de decembro de 2014). "Antonio cambia las botas por la pizarra en el Vilalonga". *La Voz de Galicia* (en castelán). Consultado o 5 de novembro de 2023.
3. ↑  Martínez, Gemma (25 de abril de 2016). "El Villalonga FC vuelve a Tercera División". *Diario de Pontevedra* (en castelán). Consultado o 5 de novembro de 2023.
4. ↑  "El ex del Alondras Antonio Fernández, nuevo entrenador del San Roque de Lepe". *ceutadeportiva.com* (en castelán). Consultado o 29 de octubre de 2019.
5. ↑  "El Pontevedra CF ya tiene entrenador: Antonio Fernández dirigirá al equipo en Primera RFEF". *La Voz de Galicia* (en castelán). 6 de xullo de 2022. Consultado o 5 de novembro de 2023.
6. ↑  "Antonio Fernández Rivadulla, nuevo entrenador del Pontevedra CF para la próxima temporada". *Faro de Vigo* (en castelán). 6 de xullo de 2022. Consultado o 5 de novembro de 2023.
7. ↑  "El Pontevedra fulmina a Antonio Fernández". *Diario de Pontevedra* (en castelán). 18 de xaneiro de 2023. Consultado o 5 de novembro de 2023.

|  |  |
| --- | --- |
| Control de autoridades | 
* Wd: Q113513035
* BDFutbol: 101993

 |